Frp-topp Njåstad delte sensitiv #metoo-informasjon – trekker seg fra alle verv
Det var NRK som først omtalte at Frp-toppen nå trekker seg fra alle verv. Njåstad bekrefter overfor VG at han diskuterte flere metoo-saker med en kvinnelig kollega som ikke skulle ha innsyn i sakene. Han ga henne også flere dokumenter som skulle vært hemmelige. – Hun går ikke videre med de dokumentene, men det er en fryktelig klønete ting av meg å gjøre, sier Njåstad til VG. Frp-toppen bekrefter at han brukte en utenforstående i Frp som sparringpartner når han skulle ta avgjørende metoo-avgjørelser for partiet, om konfidensielle varsler. – Det var da det stormet som verst i metoo og jeg måtte ha noen å diskutere saker med, i tillegg til utvalget, sier Njåstad til VG.Han sier videre at han var usikker på hvordan han skulle håndtere sakene. – Det er helt uakseptabelt og et klart tillitsbrudd, skriver Frp-leder Siv Jensen i en sms til VG via sin rådgiver. Siv Jensen skriver at «hadde han ikke trukket seg selv, hadde jeg sørget for at det blir sånn». – På vegne av partiet vil jeg beklage overfor dem som har vært involvert i saker som det har lekket informasjon fra, skriver Frp-lederen. Frps organisasjonsutvalg skal håndtere alle slike varsler sammen, og Njåstad ledet dette utvalget frem til i fjor høst. Men han delte altså informasjon om metoo-varsler med en annen kollega i Frp – som absolutt ikke skulle ha denne informasjonen. Les også: Sentrale Frp-ere har fått metoo-kritikk – men ikke utestengelse fra landsmøtet – Det gjelder varslingssaker, blant annet de som VG omtalte i fjor med FpU-varselet og flere sentrale Frp-ere? – Det er forskjellige saker som gikk i organisasjonsutvalget, ja, bekrefter Njåstad. – Metoo-håndteringen? – Ja, for eksempel, sier han. – Gjelder det én partifelle eller flere? – Det er hun ene, sier Njåstad. – Jeg måtte gi henne litt innsyn for å kunne drøfte dette med henne. Så jeg drøfter saker som jeg ikke skulle ha drøftet med en utenforstående, sier Njåstad til VG.Partileder Siv Jensen sier i en skriftlig uttalelse til NRK at Njåstad har begått et tillitsbrudd, og at det er klokt av ham å trekke seg. Njåstad ledet organisasjonsutvalget i seks år og frem til i fjor. Njåstad sier han besluttet å trekke seg allerede i høst, etter å ha blitt konfrontert med lekkasjen. – Når det kom ut at det hadde vært sånn, fant jeg ut at det er bedre å stå for det og fortelle det selv, fremfor at det skulle komme som en avsløring, sier Njåstad til VG. – Har den andre personen også trukket seg fra verv? – Nei, hun har for så vidt ikke gjort noe annet galt enn å være samtalepartner for meg, sier Njåstad. – Men vedkommende visste vel at dette ikke var helt riktig? – Jo da, det er greit nok det. Men det er mitt ansvar at jeg har drøftet dette med henne, sier Njåstad. Njåstad har hatt det viktige vervet som Frps topp i finanskomiteen på Stortinget. Det vervet overtas nå av Sivert Bjørnstad (Frp), skriver NTB. Også Bård Hoksrud skal inn i finanskomiteen, etter han ble vraket som landsbruks- og matminister i den nye regjeringen.Siv Jensen mener at de som melder inn saker til organisasjonsutvalget skal være trygge på at utvalget behandler informasjonen fortrolig. – Det er et tillitsbrudd overfor de involverte at informasjonen er delt med én person utenfor utvalget, skriver Siv Jensen i en sms.
Helge André Njåstad ledet utvalget som skulle håndtere alle varsler om seksuell trakassering i Frp. Nå viser det seg at han har delt sensitiv informasjon om metoo-varsler med utenforstående.